Kansainvälinen jääpallotoiminta ja Bandyliigan otteluohjelma kaudella 2007 – 2008

Olen seurannut lähinnä keskustelupalstalla käytyä kuluvan kauden A- ja B-maajoukkueiden toimintaan sekä Bandyliigan otteluohjelmaa liittyvää keskustelua. Asioiden oikean taustan ja SJPL:n roolin selventämiseksi haluan tuoda esille seuraavat asiat:

1)	Kansainvälinen kilpailukalenteri

Suomen jääpalloliiton edustajat (Leo Segerman ja allekirjoittanut) esittivät toukokuussa 2007 kansainvälisen jääpalloliiton hallituksen (FIB EC) kokouksessa kautta 2007 – 2008 koskevan kansainvälisen kilpailukalenterin vahvistamista. Esitys sisälsi tarkat tapahtuma-ajankohdat ja paikat sisältäen esimerkiksi Ruotsi maaottelut (marraskuussa 2007), Super Cupin (joulukuussa 2007) ja B-maajoukkuetapahtuman (tammikuussa 2008). Esityksemme ei kuitenkaan mennyt läpi johtuen lähinnä ruotsalaisten ja venäläisten vastustuksesta.

Kyseisessä kokouksessa päätettiin kuitenkin pelata Super Cup Lappeenrannassa joulukuussa 2007.

Kansainvälisen jääpalloliiton hallitus ei myöskään viime lokakuussa pidetyssä kokouksessa vahvistanut kauden 2007 – 2008 kansainvälistä otteluohjelmaa. Kyseisessä kokouksessa vahvistettiin kuitenkin Super Cupin pelaaminen Lappeenrannassa joulukuussa 2007.

Kyseisen kokouksen jälkeen ensin ruotsalaiset ja myöhemmin venäläiset peruivat osallistumisensa Super Cupiin ja näin ollen joulukuulle suunniteltu ja kansainvälisen jääpalloliiton hallituksen kokouksessa pidettäväksi päätetty turnaus peruuntui.

2)	A- ja B-maajoukkueiden toiminta

Super Cup peruutusten jälkeen SJPL ja Lappeenrannan Super Cupin järjestelytoimikunta tekivät voitavansa ja järjestivät A-maajoukkueellemme tapahtuman joulukuun puoleen väliin, jolloin Ruotsi ja Venäjä olivat ruotsalaisten aloitteesta ohi kaikkien keskinäisten kansainvälisten sopimusten järjestäneet oman maajoukkuetapahtumansa Ruotsiin. 

Sören Perssonin joulukuun alkuun kestänyt sairausloma aiheutti sen, että marraskuulle kaavaillut Ruotsi maaottelut peruuntuivat. 

SJPL on myös yrittänyt useaan otteeseen touko-joulukuun aikana järjestää B-maajoukkueellemme tapahtuman joko Venäjän tai Ruotsin B-maajoukkueita vastaan. Venäläiset kieltäytyivät tapahtumasta ja ehdottivat tapahtuman järjestämistä kaudella 2008 – 2009. Ruotsalaiset eivät puolestaan ole koskaan viitsineet vastata useisiin kutsuihimme. Tämän vuoksi SJPL joutui valmentajia kuultuaan peruuttamaan kuluvan kauden B-maajoukkuetapahtumat. B-maajoukkueen johdon näkemyksen mukaan B-maajoukkueelle tulee järjestää riittävän haasteellista toimintaa. Täten pelkkä leiritapahtuma Suomessa ei riitä motivoimaan pelaajia ja joukkueen johtoa. 

Korostan, että SJPL:lla on aito halu rakentaa B-maajoukkuetoimintaa, mutta tällä kaudella sekä ruotsalaiset että venäläiset eivät halunneet järjestää omille B-maajoukkueilleen toimintaa –yksin ei tapahtumaa pysty järjestämään.

3)	Bandyliigan otteluohjelma

Bandyliigan otteluohjelma on alun perin laadittu ja hyväksytty sen olettaman mukaan, että ToPV pelaa Eurooppa Cupin ottelut Moskovassa marraskuussa 2007, Ruotsi maaottelut pelataan marraskuussa 2007 ja Super Cup järjestetään joulukuussa 2007. 

Super Cupin alkuperäiselle ajankohdalle oli laadittu korvaava ottelusuunnitelma, mutta venäläiset vahvistavat osallistumisen maajoukkuetapahtuman niin myöhään, että korvaavaa järjestelyä ei voitu enää toteuttaa. Lisäksi SJPL kysyi etukäteen maajoukkuetapahtuman aikana pelaavilta seuroilta mielipiteet mahdollisista ottelusiirroista. Seurat eivät halunneet ToPV:tä lukuun ottamatta otteluitaan siirtää ja ottelut pelattiin Bandyliigan otteluohjelman mukaisesti.
  
Kaikesta edellä mainitusta johtuen kansainvälinen kilpailukalenteri ei toteutunut minkään kirjallisen päätöksen tai suullisen sopimuksen mukaisesti ja Bandyliigan lopulliseen otteluohjelmaa jäi harmittavia heikkouksia, eli 1) Bandyliigassa oli tauko marraskuun lopussa ja 2) A-maajoukkuetapahtuman aikana pelattiin Bandyliigaa. Otteluohjelmaa ei yksinkertaisesti voitu enää marraskuun puolessa välissä muuttaa, jolloin kansainvälisten otteluiden ajankohdat lopullisesti selvisivät.

Lopuksi totean, että kansainvälisen jääpalloliiton päättävissä elimissä olevat SJPL:n edustajat ajavat edelleen erittäin ponnekkaasti sitä, että seuraavaa kautta koskeva kansainvälinen kilpailukalenteri vahvistetaan hyvissä ajoin ennen kansallisten kilpailukalentereiden vahvistamista (käytännössä toukokuussa). Vastaavanlaista tapahtumasarjaa ei kansainvälisessä jääpallossa saa tulevaisuudessa tapahtua!

Toivotan kaikille erittäin hyvää uutta vuotta 2008!

Juha Hilmola
puheenjohtaja